ROZHODNUTIE KOMISIE
z 30. apríla 2007,
ktorým sa stanovujú opatrenia, ktoré má uplatniť Cyprus ohľadne klusavky
[oznámené pod číslom K(2007) 1877]
(Iba grécky text je autentický)
(2007/315/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 89/662/EHS z 11. decembra 1989 o veterinárnych kontrolách v obchode vnútri Spoločenstva s cieľom dobudovania vnútorného trhu (1), a najmä na jej článok 9 ods. 4,
keďže:
(1)
Nariadenie Komisie (ES) č. 836/2004 z 28. apríla 2004, ktorým sa stanovujú prechodné opatrenia, ktoré má vykonať Cyprus ohľadne klusavky (2), bolo prijaté vzhľadom na mimoriadne vysoký výskyt klusavky u populácie oviec a kôz na Cypre. Stanovuje určité prechodné opatrenia vrátane zákazu zasielania určitého mäsa a mäsových výrobkov z oviec a kôz z Cypru do ostatných členských štátov. Toto nariadenie sa uplatňuje do 30. apríla 2007.
(2)
Výsledky eradikácie prenosných spongiformných encefalopatií (TSE) a monitorovacieho programu pre rok 2006 v Spoločenstve naznačujú, že na Cypre bolo diagnostikovaných 865 prípadov TSE u oviec z celkového počtu 2 579 prípadov TSE v rámci Spoločenstva a 461 prípadov TSE u kôz z celkového počtu 531 prípadov TSE v rámci Spoločenstva.
(3)
V rámci plánu prekonávania TSE [KOM(2005) 322, konečné znenie] prijatého 15. júla 2005 a v súlade s pracovným programom SANCO na roky 2006 - 2007 o TSE [SEC(2006) 1527] Komisia v súčasnosti rokuje s členskými štátmi o návrhu preskúmať súčasné opatrenia, ktoré sa majú uplatňovať u tých čried napadnutých TSE, kde bolo vylúčené BSE.
(4)
Vzhľadom na zdravotný stav zvierat na Cypre, pokiaľ ide o klusavku u populácie oviec a kôz, pri zohľadnení požiadaviek kontroly, pričom sa čaká na závery diskusie týkajúcej sa preskúmania súčasných eradikačných opatrení, je nevyhnutné pokračovať v určitých ochranných opatreniach, čo sa týka obchodovania s určitým mäsom a mäsovými výrobkami pochádzajúcimi z oviec a kôz vnútri Spoločenstva a s tretími štátmi v záujme prevencie rizika rozšírenia choroby v ostatných členských štátoch.
(5)
Preto by malo byť naďalej zakázané odosielanie výrobkov pochádzajúcich z oviec a kôz z Cypru do ostatných členských štátov, ako aj ich vývoz do tretích štátov.
(6)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Cyprus zabezpečuje, že čerstvé mäso a mleté mäso, mäsové prípravky a mäsové výrobky, ako sú definované v prílohe I k nariadeniu Európskeho parlamentu a Rady (ES) č. 853/2004 (3), pochádzajúce z oviec a kôz, nebudú odosielané z uvedeného členského štátu do iných členských štátov alebo vyvážané do tretích krajín.
Článok 2
Toto rozhodnutie sa uplatňuje od 31. októbra 2007.
Článok 3
Toto rozhodnutie je určené Cypru.
V Bruseli 30. apríla 2007